Document ID: 32010L0005
Publication Date: 2010-02-08

Content:
DIRETTIVA TAL-KUMMISSJONI 2010/5/UE
tat-8 ta’ Frar 2010
li temenda d-Direttiva 98/8/KE tal-Parlament Ewropew u tal-Kunsill biex l-akrolein ikun inkuż bħala sustanza attiva fl-Anness I tagħha
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta' Frar 1998 dwar it-tqegħid fis-suq tal-prodotti bijoċidali (1), u b'mod partikolari l-Artikolu 11(4) tagħha,
Billi:
(1)
Fit-18 ta' Awwissu 2006, ir-Renju Unit irċieva applikazzjoni mingħand Baker Petrolite, skont l-Artikolu 11(1) tad-Direttiva 98/8/KE, biex is-sustanza attiva akrolein tiddaħħal fl-Anness I għall-użu fi prodotti tat-tip 12, is-sustanzi kontra t-tajn (“slimicides”), kif iddefinit fl-Anness V għad-Direttiva 98/8/KE. L-akrolein ma kienx imqiegħed fis-suq fid-data msemmija fl-Artikolu 34(1) tad-Direttiva 98/8/KE bħala sustanza attiva ta' prodott bijoċidali.
(2)
Wara li wettaq evalwazzjoni, fis-16 ta' Marzu 2009 ir-Renju Unit ressaq ir-rapport tiegħu lill-Kummissjoni, flimkien ma' rakkomandazzjoni.
(3)
Saret reviżjoni tar-rapport mill-Istati Membri u l-Kummissjoni fi ħdan il-Kumitat Permanenti dwar il-Prodotti Bijoċidali fis-17 ta' Settembru 2009, u s-sejbiet tar-reviżjoni ġew inkorporati fir-rapport ta' valutazzjoni.
(4)
Mill-eżamijiet li saru jidher li l-prodotti bijoċidali li jintużaw bħala sustanzi kontra t-tajn u li jkun fihom l-akrolein jistgħu jkunu mistennija jissodisfaw ir-rekwiżiti stipulati fl-Artikolu 5 tad-Direttiva 98/8/KE. Għaldaqstant huwa f'loku li l-akrolein jiddaħħal fl-Anness I.
(5)
L-użijiet potenzjali ma ġewx evalwati kollha fil-livell tal-Unjoni. Għaldaqstant huwa xieraq li l-Istati Membri jivvalutaw dawk l-użi jew ix-xenarji ta' esponiment u dawk ir-riskji għall-kompartimenti u l-popolazzjonijiet li ma ġewx indirizzati b'mod rappreżentattiv fil-valutazzjoni tar-riskju li saret fil-livell tal-Unjoni, u li, meta jkunu qed jagħtu l-awtorizzazzjonijiet għall-prodotti, jiżguraw li jittieħdu miżuri xierqa jew li jiġu imposti kundizzjonijiet speċifiċi sabiex ir-riskji identifikati jitnaqqsu għal livelli aċċettabbli.
(6)
Fid-dawl tas-sejbiet tar-rapport ta' valutazzjoni, huwa xieraq li jkun rikjest li, fil-livell tal-awtorizzazzjoni tal-prodotti, jiġu applikati miżuri għat-taffija tar-riskji għall-prodotti li jkun fihom l-akrolein u li jintużaw bħala sustanzi kontra t-tajn.
(7)
B'mod partikolari, huwa xieraq li jkun rikjest li l-prodotti maħsuba għall-użu industrijali jew professjonali jintużaw flimkien mat-tagħmir protettiv personali xieraq u li jkunu stabbiliti proċeduri sikuri tal-operat bħall-użu tal-monitoraġġ tal-arja u taż-żoni tal-esklużjoni, sakemm ma jistax jintwera li r-riskji għall-utenti industrijali jew għal dawk professjonali jistgħu jitnaqqsu b'mezzi oħra.
(8)
Għandhom jittieħdu miżuri xierqa biex jiġu llimitati r-riskji għall-ambjent marittimu, minħabba li matul l-evalwazzjoni ġew identifikati riskji mhux aċċettabbli għal dan il-kompartiment. Għalhekk, ċerti kundizzjonijiet għandhom ikunu imposti mill-awtoritajiet kompetenti meta jkunu qed jawtorizzaw il-prodott bijoċidali, bħall-kundizzjoni li dawn jiżguraw li jsir monitoraġġ tal-ilma mormi, u jekk meħtieġ, li dan jiġi ttrattat qabel ma jintrema, sakemm ma jkunx jista’ jintwera li r-riskji għall-ambjent ikunu jistgħu jitnaqqsu b'mezzi oħra.
(9)
Għandu jitħalla jgħaddi perjodu raġonevoli taż-żmien qabel ma sustanza attiva tiddaħħal fl-Anness I sabiex l-Istati Membri jkunu jistgħu jġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma' din id-Direttiva.
(10)
Għaldaqstant, id-Direttiva 98/8/KE għandha tiġi emendata skont dan.
(11)
Il-miżuri pprovduti f’din id-Direttiva huma skont l-opinjoni tal-Kumitat Permanenti dwar il-Prodotti Bijoċidali,
ADOTTAT DIN ID-DIRETTIVA:
Artikolu 1
L-Anness I għad-Direttiva 98/8/KE għandu jiġi emendat skont l-Anness għal din id-Direttiva.
Artikolu 2
1. L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma' din id-Direttiva sa mhux aktar tard mill-31 ta' Awwissu 2010.
Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati bit-tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussel, it-8 ta’ Frar 2010.

Metadata:
Eurovoc Level 1 Categories: 100149
100147
100160
100156
Eurovoc Level 2 Categories: 100269
100196
100215
100249
100245
Eurovoc Level 3 Categories: 13
2442
2479
1362
2014
All Eurovoc Categories: 1595
2081
2739
2985
3730
5451